**Scurt-circuitul necesarei cunoașteri**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*pe cuspidă\*

Dedicată lui Nicolae Rolea

dragul meu

șterge culoarea spaimei de sub pleoapă

nu așterne umbra orice fir de stea

ochiul meu veghează diguri curg din geană

pe-o curbură-i visul

cel ce ne crește și-n iris ne poartă sămânță zeică

știe

și ne leagă-n unde

amerizarea-i ușoară oceanul ochilor mei n-are

plăcuțe pe care scrie ”închis – reveniți mai târziu

peste o viață sau două”

camera de gardă – un umăr de cer sidefiu

ca ajutor de supra-urgență – îngrop smerenii de ceară (se topesc mai ușor)

în năprasne de ger siderale când te dori și te poți prea puțin

în atelă de fulger ghipsez vinețiu deget de timp rezolut

respirația gură la gură cu-o novă deocamdată o păstrez pentru mine

gravitația nu-i ușor de împăturit raftul potrivit se găsește greu

nu-i de dorit să producă sincope tăierea hamurilor

se știe

chirurg astral cu referințe vechi oricând schimb polii galactici nu ezit

clepsidra omului pitit în zeu să nu crape în echibru fragil

pe-un bisturiu de pupilă

pentru un mai târziu necesar noaptea-i prea mică

acidul sulfuric al mătcii se poate să te dizolve în trepte ușor să te-ngădui

să te pipăi uimire caldă într-un se poate să fie rotund

ai grijă de pretutindeni

scrumirea pândește să mai soarbă o viață

fără portanță

uitându-te-n jos aderența înaltului nu se tocește centru-și recalibrează

magnetismul erotic pe un alt cadran

nu oricine poate să-i citească magiei orele

forează în carne de zor

să te scoată din nume cămașa în care te-ai respirat prea strâmt

și ți-ai legat până acum în sâmburi seci olimpuri pasagere

destramă cu răbdare secundele cu iz de neant

cândva îți voi călca pe dunga serenității

răspunsuri de verde în cruziul serii

foșnetul reptilian al ochiului orb ascunde în piatră vibrația

ninsoarea culorii lila din poeme

spovedania cu urme de promoroacă pulsul colii albe

pecinginea obscurității

doar vulturii regali au puterea să te-nalțe în spiră sau poate

să răzuie clipei întregul

zborul tău va începe să vorbească dialectul albastrului

ți-a fost atâta dor de mine

că m-am întrupat

golgotă-a poemului tău

nu mă dezic de nici o trădare și uitările-s grindă păcatului

nu-i ușor să îmbraci răstignirile

și s-aștepți liniștit

pe trăsnet cumplit lumina să te despice

(această poezie este poezia de răspuns a poemului lui Nik ”Licență stelară”! De-altfel, într-o formă nefinisată, apare și acolo, în comuri!)